Милен Керемедчиев : Изборите в САЩ доказаха , че американците са разделени точно 50 : 50 Защитавахте позицията , че изборът на Тръмп е добър за нас , какво означава сега победата на Джо Байдън ? Да , наистина . Защитавах тезата , че президентът Тръмп има големи шансове да повтори своя мандат . Това беше прогноза въз основа на конкретни резултати и се видя , че на тези избори президентът Тръмп има 9 млн . гласа повече от това , което взе като гласоподаватели преди четири години . Нито един досега действащ президент не го беше постигнал като резултат . Другото е , че първоначалните прогнози за 14 % разлика между двамата кандидати , всъщност се оказаха по - малко от 2 % . Това , което се разбра на тези избори е , че американското общество е много разделено и то точно 50 : 50 в съответно изражение , както и че американците не се интересуват толкова много от мнението на европейци , на канадци , на мексиканци , даже на някои американски медии , а имат твърди убеждения и това се показа в гласуванията в Сената и Конгреса . Така че големият враг на президента Тръмп не се оказа кандидатът Байдън , а се оказа пандемията от коронавирус , неговата реакция и критиките , че е била неадекватна . Това му коства вторият президентски мандат . Очаквам голяма промяна в политиката на САЩ . Първо , към Европа и Европейския съюз / ЕС / – САЩ ще се върнат като сериозна подкрепа на политиките на ЕС относно борбата с екологичното замърсяване и проблемите в сферата на зелените технологии и тяхното развитие , борбата срещу корупцията , върховенството на закона и всички тези теми , които досега бяха доста сериозно неглижирани от администрацията на Тръмп . Що се касае Балканите и България , тук отново смятам , че ще видим много по - голямо единомислие между ЕК и САЩ относно върховенството на закона и борбата с корупцията в България . Разбира се , натискът относно развитието на Балкански поток , както и върху Северен поток 2 ще продължи , тъй като демократите са доста по - агресивни в своето противопоставяне срещу Русия и руската политика в региона . Така че тук очаквам доста по - сериозна конфронтация в тази сфера . А по отношение на Република Северна Македония ? Не очаквам много сериозен натиск върху България в тази сфера . При всички положения развитието на Северна Македония отново ще бъде арена на сблъсък между западноевропейските интереси и тези на Русия , тъй като Кремъл остана с много малко държави , които може да назове приятелски на Балканите . Остана Сърбия , която е плацдарм на руските интереси в региона . Видя се в Черна гора , където се стигна до опит за изгонване на руски дипломати , както и опит да бъдат обвинени в преврат и желание за смяна на управлението . Станахме свидетели на изгонването на руски дипломати от Гърция , в България за последната една година шестима дипломати бяха обявени за „ персона нон - грата “ . Това показва , че Русия продължава с опитите да задържи ролята си на Балканите най - вече през Сърбия , но и последният остров в Република Северна Македония . Разбира се , забавянето на преговорите за членство на тази страна ще се използва от проруските партии като ВМРО - ДПМНЕ за налагане на такива антиевропейски и антибългарски тези . Ще признае ли Доналд Тръмп загубата на изборите и кога ? В няколко щата продължава повторното броене на бюлетините . Говорим за десетки милиони бюлетини . Освен това победителят в тези избори се обявява от съответните съдилища , които определят крайният победител въз основа на произнасяне по съответните жалби . Не на последно място , американският президент се определя от тези 538 електорални единици , които са избрани от американските избиратели и трябва да дадат своя глас за съответния президент . Преди четири години 7 от електоралните единици , избрани от демократите гласуваха за президента Тръмп , както и 4 , избрани от републиканците , гласуваха за кандидата Хилари Клинтън . Законът не изисква всички електорални единици , избрани от съответния щат , на 100 % да гласуват за определен кандидат . Искам да кажа , че кашата продължава да е много голяма . В крайна сметка , вероятно , електоралните единици ще изберат Джо Байдън за президент , но това ще бъде доста дълга процедура , която ще мине през много съдилища и в крайна сметка отново ще изостри на максимум конфронтацията в САЩ между републиканци и демократи - нещо , което ние не сме виждали в България , даже и през 90 - те години . След Пенсилвания слага ли се край на обжалванията на изборните резултати в САЩ ? Не , в Джорджия имаше обжалване , което беше модифицирано , защото съдът отхвърли една от жалбите на Рудолф Джулиани , който е главен юридически съветник на кампанията на президента Тръмп . В други Щати вървят различни жалби . Те са специфични – някои са за забрана за достъп до бюлетините , за да се сверят подписите на гласувалите , други са за достъп до информация , трети са за това , че някои бюлетини са броени след края на изборния ден . Така че в момента жалбите валят като водопад и аз не бих могъл да кажа къде те ще спрат . Като последна инстанция те биха спрели във Върховния съд , а явно Тръмп иска да стигне до най - висшата съдебна инстанция .